Deċiżjoni tal-Kunsill
tat- 18 ta’ Ġunju 2005
dwar il-konklużjoni tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika Alġerina Demokratika u tal-Poplu, min-naħa l-oħra
(2005/690/KE)
IL-KUNSILL TA’ L-UNJONI EWROPEA,
Wara li kkunsidra it-Trattat li jistabbilixxi l-Komunità Ewropea, u b’mod partikolari l-Artikolu 310 tiegħu, flimkien mat-tieni sentenza ta’ l-Artikolu 300 (2), l-ewwel sub-paragrafu, u l-Artikolu 300 (3), it-tieni sub-paragrafu, tiegħu,
Wara li kkunsidra l-proposta mill-Kummissjoni,
Wara li kkunsidra l-kunsens tal-Parlament Ewropew [1],
Billi:
(1) Il-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika Alġerina Demokratika u tal-Poplu, min-naħa l-oħra, ġie ffirmat f’isem il-Komunità Ewropea, f’Valenzja fit- 22 ta’ April 2002, taħt riżerva ta’ konklużjoni eventwali f’data aktar tard.
(2) L-imsemmi Ftehim għandu jiġi approvat,
IDDEĊIEDA KIF ĠEJ:
Artikolu 1
1. Il-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika Alġerina Demokratika u tal-Poplu, min-naħa l-oħra, l-annessi u l-protokolli mehmuża, kif ukoll id-dikjarazzjonijiet komuni u dawk tal-Komunità Ewropea mehmuża ma’ l-att finali huma approvati f’isem il-Komunità Ewropea.
2. It-testi msemmija fil-paragrafu 1 huma mehmuża ma’ din id-Deċiżjoni.
Artikolu 2
1. Il-pożizzjoni li għandha tiġi adottata mill-Komunità fi ħdan il-Kunsill ta’ Assoċjazzjoni u l-Kumitat ta’ Assoċjazzjoni hija ddefinita mill-Kunsill, fuq proposta tal-Kummissjoni, jew, jekk ikun il-każ, mill-Kummissjoni, f’konformità mad-disposizzonijiet rilevanti tat-Trattati.
2. F’konformità ma’ l-Artikolu 93 tal-Ftehim ta’ Assoċjazzjoni Ewro-Mediterranju, il-President tal-Kunsill jippresjedi l-Kunsill ta’ Assoċjazzjoni. Rappreżentant tal-Kummissjoni jippresjedi l-Kumitat ta’ Assoċjazzjoni, skond ir-regoli ta’ proċedura tiegħu.
3. Id-deċiżjoni li jiġu pubblikati d-deċiżjonijiet tal-Kunsill ta’ Assoċjazzjoni u tal-Kumitat ta’ Assoċjazzjoni fil-Ġurnal Uffiċjali tal-Komunitajiet Ewropej tittieħed każ b’każ mill-Kunsill u mill-Kummissjoni rispettivament.
Artikolu 3
Il-President tal-Kunsill huwa awtorizzat jaħtar il-persuna/i bis-setgħa li jiddepożitaw, f’isem il-Komunità Ewropea, l-att ta’ notifika previst fl-Artikolu 110 tal-Ftehim.
Magħmula fi Brussel, 18 ta’ Ġunju 2005.